CELEX: 32021D0740
Language: da
Date: 2021-05-04 00:00:00
Title: Kommissionens gennemførelsesafgørelse (EU) 2021/740 af 4. maj 2021 om forlængelse af den foranstaltning, som United Kingdom Health and Safety Executive har truffet med henblik på tilladelse til tilgængeliggørelse på markedet og anvendelse af det biocidholdige produkt Isopropanol Solution i overensstemmelse med artikel 55, stk. 1, i Europa-Parlamentets og Rådets forordning (EU) nr. 528/2012 (meddelt under nummer C(2021) 3037) (Kun den engelske udgave er autentisk)

6.5.2021   
               
               
                  DA
               
               
                  Den Europæiske Unions Tidende
               
               
                  L 159/11
               
            
         KOMMISSIONENS GENNEMFØRELSESAFGØRELSE (EU) 2021/740
         af 4. maj 2021
         om forlængelse af den foranstaltning, som United Kingdom Health and Safety Executive har truffet med henblik på tilladelse til tilgængeliggørelse på markedet og anvendelse af det biocidholdige produkt Isopropanol Solution i overensstemmelse med artikel 55, stk. 1, i Europa-Parlamentets og Rådets forordning (EU) nr. 528/2012
         
            
               (meddelt under nummer C(2021) 3037)
            
         
         (Kun den engelske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 528/2012 af 22. maj 2012 om tilgængeliggørelse på markedet og anvendelse af biocidholdige produkter (1), særlig artikel 55, stk. 1, tredje afsnit, sammenholdt med artikel 131 i aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab, og
         ud fra følgende betragtninger:
         
                     (1)
                  
                  
                     Den 26. juni 2020 vedtog United Kingdom Health and Safety Executive (»den kompetente myndighed«) i overensstemmelse med artikel 55, stk. 1, første afsnit, i forordning (EU) nr. 528/2012 en beslutning med henblik på tilladelse indtil den 23. december 2020 til tilgængeliggørelse på markedet og anvendelse af det biocidholdige produkt Isopropanol Solution (»foranstaltningen«). Den kompetente myndighed gav Kommissionen og de øvrige medlemsstaters kompetente myndigheder meddelelse om foranstaltningen og begrundelsen herfor, jf. artikel 55, stk. 1, andet afsnit, i nævnte forordning.
                  
               
                     (2)
                  
                  
                     Ifølge oplysningerne fra den kompetente myndighed var foranstaltningen nødvendig for at beskytte folkesundheden. Den 11. marts 2020 erklærede Verdenssundhedsorganisationen (WHO), at udbruddet af coronavirus (covid-19) kunne karakteriseres som en pandemi. Det Forenede Kongeriges regering erklærede risikoen for Det Forenede Kongerige for »høj«, og den 23. marts 2020 trådte restriktioner i kraft. WHO anbefaler anvendelse af alkoholbaserede hånddesinfektionsmidler som en forebyggende foranstaltning mod spredningen af covid-19, som et alternativ til at vaske hænder med vand og sæbe.
                  
               
                     (3)
                  
                  
                     Isopropanol Solution indeholder aktivstoffet propan-2-ol. Propan-2-ol er godkendt til anvendelse i biocidholdige produkter af produkttype 1 (hygiejne for mennesker) som defineret i bilag V til forordning (EU) nr. 528/2012.
                  
               
                     (4)
                  
                  
                     Siden udbruddet af covid-19-pandemien har der været ekstremt stor efterspørgsel efter hånddesinfektionsmidler i Det Forenede Kongerige, hvilket har resulteret i en hidtil uset forsyningsknaphed på disse produkter. Forud for foranstaltningen var meget få hånddesinfektionsmidler godkendt i Det Forenede Kongerige i henhold til forordning (EU) nr. 528/2012. Covid-19 udgør en alvorlig trussel mod folkesundheden i Det Forenede Kongerige, og yderligere hånddesinfektionsmidler spiller en afgørende rolle i kontrollen med spredningen af sygdommen.
                  
               
                     (5)
                  
                  
                     Den 9. december 2020 modtog Kommissionen i overensstemmelse med artikel 55, stk. 1, tredje afsnit, i forordning (EU) nr. 528/2012 en begrundet anmodning fra den kompetente myndighed om forlængelse af foranstaltningen. Den begrundede anmodning blev fremsat på grundlag af bekymringen for, at folkesundheden ville være i fare på grund af covid-19 også efter den 23. december 2020, og under hensyntagen til at tilladelse af yderligere hånddesinfektionsmidler på markedet er af afgørende betydning for at modvirke den fare, som covid-19 udgør.
                  
               
                     (6)
                  
                  
                     Infektionsraten er steget i Det Forenede Kongerige, og ifølge den kompetente myndighed forventes der en yderligere stigning i efterspørgslen efter hånddesinfektionsmidler. Forlængelsen af foranstaltningen er nødvendig set i lyset af den forventede stigning i efterspørgslen.
                  
               
                     (7)
                  
                  
                     Den kompetente myndighed har opfordret alle virksomheder, som havde fået lavet undtagelsesordninger i forbindelse med hånddesinfektionsmidler efter den 11. marts 2020, til at anmode om normal produktgodkendelse så snart som muligt. Den kompetente myndighed har dog endnu ikke modtaget nogen nye ansøgninger om normal produktgodkendelse.
                  
               
                     (8)
                  
                  
                     Da covid-19 fortsat udgør en fare for folkesundheden, og da der ikke på tilstrækkelig vis kan dæmmes op for denne fare i Det Forenede Kongerige, hvis der ikke er flere tilladte hånddesinfektionsmidler på markedet, bør den kompetente myndighed have tilladelse til at videreføre foranstaltningen.
                  
               
                     (9)
                  
                  
                     Under hensyntagen til overgangsperiodens udløb, som er omhandlet i artikel 126 i aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (udtrædelsesaftalen), bør denne afgørelse anvendes indtil den 31. december 2020. EU-lovgivningen fortsætter dog med at finde anvendelse på og i Det Forenede Kongerige for så vidt angår Nordirland efter overgangsperiodens udløb i overensstemmelse med artikel 5, stk. 4, i protokollen om Irland/Nordirland til udtrædelsesaftalen. Eftersom foranstaltningen udløb den 23. december 2020, bør denne afgørelse vedtages med tilbagevirkende kraft.
                  
               
                     (10)
                  
                  
                     Foranstaltningerne i denne afgørelse er i overensstemmelse med udtalelse fra Det Stående Udvalg for Biocidholdige Produkter —
                  
               VEDTAGET DENNE AFGØRELSE:
         
            Artikel 1
            United Kingdom Health and Safety Executive kan forlænge foranstaltningen med henblik på tilladelse til tilgængeliggørelse på markedet og anvendelse af det biocidholdige produkt Isopropanol Solution indtil den 31. december 2020.
            Den kompetente myndighed må dog forlænge foranstaltningen indtil den 27. juni 2022 for Det Forenede Kongerige for så vidt angår Nordirland.
         
         
            Artikel 2
            Denne afgørelse er rettet til United Kingdom Health and Safety Executive.
            Den anvendes fra den 24. december 2020.
         
         
            Udfærdiget i Bruxelles, den 4. maj 2021.
            
               
                  På Kommissionens vegne
               
               Stella KYRIAKIDES
               
                  Medlem af Kommissionen
               
            
         
         
            (1)  EUT L 167 af 27.6.2012, s. 1.